《送沈沅陵》
宋代·赵蕃

世官古所讥，世禄今不废。
要之苟有人，二者非苦背。
君祖我曾祖，绍圣同廷对。
素风我莫嗣，清德君可辈。
江湖渺闻名，荆蛮适亲诲。
忘年君固美，并行我终悔。
许以相唱酬，何止闻謦欬。
君行竟先我，后会何时再。
江花与江章，颇恨远自碍。
君于门户责，有似松柏耐。
而我诗书乐，政尔羞同队。
临分曷告我，苦语幸勿爱。
我亦安赠君，结兰以为佩。
庶几二祖风，岁久端如在。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。